Universis presentes litteras inspecturis, nos frater Michael, humilis abbas Sancti Martini Eduensis, et frater Guillermus, humilis prior Sancti Symphoriani Eduensis, notum facimus quod in nostra presentia propter hoc specialiter constitutus Bartholomeus de Prangellis, domicellus, ex certa scientia recognoscit et confitetur coram nobis et publice se tenuisse et tenere, possedisse et possidere imperpetuum feodum ac legittimum a reverendo in Christo patre Girardo, Dei gratia Eduensi episcopo et ejus successoribus episcopis Eduensibus, universas res que sequuntur: scilicet quicquid habet, habere potest et debet quoquomodo et quacumque de causa apud Lucenayum et in valle Lucenaii, scilicet terras arabiles, prata, ochias, census, costumas et res alias universas quocumque nomine censeantur; item et feodum quod dominus Hugo de Brasiers, miles defunctus, et domina Blancha, quondam ipsius Hugonis uxor, tenebant et possidebant in feodum ab eodem Bartholomeo, tempore quo decesserunt, dictus Bartholomeus ipso episcopo et suis successoribus una cum omni jure et actione ab ipso Bartholomeo, ratione ejusdem feodi, pertinentibus, quittat imperpetuum penitus et precise, ac resignat sive guerpit, promittens dictus Bartholomeus coram nobis per juramentum suum super hoc corporaliter prestitum se contra quittationem, resignationem et guerpitionem hujusmodi decetero per se vel per alium non venire nec super hoc agere in judicio vel extra. In cujus rei testimonium, ad preces et instantiam dicti Bartholomei sigilla nostra litteris presentibus duximus apponenda. Datum Edue et actum die crastina beati Martini hyemalis, anno Domini Mº CCº sexagesimo nono.